Tæplega 17 milljónir á Vesturland í mótvægisaðgerðir Menntamálaráðherra hefur ákveðið að veita allt að 180 milljónum króna til menntaverkefna á landsbyggðinni sem eru þáttur í mótvægisaðgerðum ríkisstjórnarinnar vegna tímabundins aflasamdráttar . Veittir verða styrkir til 59 verkefna að þessu sinni . Vesturland fær 16,6 milljónir króna í sinn hlut . Jafnframt var ákveðið að leggja sérstaka áherslu á þróunarverkefni til lengri tíma í Vestmannaeyjum og á Höfn í Hornafirði í samstarfi við Nýsköpunarmiðstöð Íslands . Heildarupphæð styrkja sem ákveðnir hafa verið skiptist þannig á milli svæða að Vesturland fær 16,6 milljónir króna í sinn hlut og er um það bil fyrir miðju á listanum . Vestmannaeyingar fá hæsta upphæð eða 29 milljónir króna . Þá koma Hornafjörður , Austurland og Vestfirðir sem fengu í kringum 25 milljónir króna hvert . Suðurnesjamenn fá 20,2 milljónir . Neðan við Vesturland lenda Norðurland vestra og Þingeyjarsýsla sem fá 12 milljónir króna hvort , Suðurland ( Þorlákshöfn ) fær 10,2 milljónir og Eyjafjörður 5,3 milljónir .